31997R1714
L 242/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1714/97 НА КОМИСИЯТА
от 3 септември 1997 година
относно дерогиране от Регламент (ЕИО) № 2454/93 във връзка с определението на понятието „продукти с произход“, установено в рамките на Общата система за преференции, с цел отчитане на специалната ситуация на Камбоджа по отношение на износа на определени текстилни продукти в Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (1), последно изменен с Регламент № 82/97 на Европейския парламент и на Съвета (2), и по-специално член 249 от него,
като взе предвид Регламент (ЕИО) № 2454/93 на Комисията (3) от 2 юли 1993 г. за определяне на разпоредбите за прилагане на Регламент (ЕИО) № 2913/92 относно създаване на Митнически кодекс на Общността, последно изменен с Регламент (ЕО) № 1427/97 (4), и по-специално член 76 от него,
като има предвид, че с Регламент (ЕО) № 3281/94 на Съвета от 19 декември 1994 г. относно прилагане на четиригодишна обща система за преференции (1995 до 1998) за някои индустриални продукти с произход от развиващи се страни (5), последно изменен с Регламент (ЕО) № 998/97 на Комисията (6), Общността е предоставила преференции на Камбоджа;
като има предвид, член 67 и сл. от Регламент (ЕИО) № 2454/93 дава определение на понятието „продукти с произход“, прилагано за нуждите на общите тарифни преференции; като има предвид, че член 76 от посочения регламент предвижда дерогации от тези разпоредби в полза на най-слабо развитите страни бенефициери на Общата система за преференции (GSP), когато последните депозират съответно искане пред Комисията;
като има предвид, че правителството на Камбоджа е депозирало заявление за дерогация по отношение на определени текстилни продукти; като има предвид, че по искане на Общността, Камбоджа е предоставила необходимата допълнителна икономическа информация;
като има предвид, че депозираното от Камбоджа заявление отговаря на изискванията на член 76; като има предвид, че прилагането на количествени условия (на годишна основа) отразяващи от една страна възможностите на пазара на Общността да поглъща продукция от Камбоджа, от друга страна възможностите на Камбоджа за износ и от трета действително измерените потоци, за да не се попречи на съответните клонове от промишлеността на Общността;
като има предвид, че за да се насърчава регионалното сътрудничество между страните бенефициери е желателно да се изисква в контекста на тази дерогация суровините използвани от Камбоджа, да са с произход от държави-членки на Асоциацията на страните от Югоизточна Азия (АСЕАН)(с изключение на Мианмар), Южноазиатската асоциация за регионално сътрудничество (SAARC) или Конвенцията от Ломе;
като има предвид, че всяко искане за разширение на прилагането на настоящия регламент отвъд посочените количества, се обсъжда с органите в Камбоджа;
като има предвид, че дерогацията не се прилага след 31 декември 1998 г., когато изтича настоящата Обща система за преференции за промишлени продукти;
като има предвид, че мерките предвидени в настоящият регламент са в съответствие със становището на Комитета по Митническия кодекс (секция „Произход“),
ПРИЕ НАСТОЯЩИЯТ РЕГЛАМЕНТ:
Член 1
1. Чрез дерогация от разпоредбите на член 67 и сл. от Регламент (ЕИО) № 2454/93, продуктите, включени в приложението към настоящия регламент произведени в Камбоджа от тъкани (тъкани изделия) или прежда (предени изделия) внесени в тази страна с произход държава-членка на Асоциацията на страните от Югоизточна Азия (АСЕАН) (с изключение на Мианмар), Южноазиатската асоциация за регионално сътрудничество (SAARC) или Конвенцията от Ломе, се считат за продукти с произход от Камбоджа съобразно условията, посочени по-долу.
2. За целите на параграф 1, продуктите се считат с произход от държава-членка на АСЕАН или SAARC, когато са получени в тези държави по реда на правилата за произход на продукти, съдържащи се в Регламент (ЕИО) № 2454/93, или с произход от държава бенефициер по Конвенцията от Ломе, когато са получени в една от тези държави по правилата за произход на продукти, предвидени в Протокол № 1 към Четвъртата конвенция АКТБ-ЕИО (7).
3. Компетентните органи в Камбоджа се задължават да вземат всички необходими мерки, за да гарантират спазването на разпоредбите на параграф 2.
Член 2
Дерогацията, предвидена в член 1, се прилага за продукти, внасяни в Общността от Камбоджа през периода от 1 август 1997 до 31 декември 1998 г., в рамките на годишните количества, посочени в приложението за всеки един продукт.
Член 3
Комисията управлява количествата по реда на член 2, като предприема всички подходящи административни мерки за ефективното им управление.
Когато вносител депозира декларация за допускане в свободно обращение в държава-членка, като заявява желание да се ползва от разпоредбите на настоящия регламент и митническите органи приемат декларацията му, въпросната държава-членка уведомява Комисията и изтегля количество, равно на заявеното от вносителя.
Заявленията за теглене от количествата съдържат датата на подаване на декларацията и се изпращат незабавно до Комисията.
Комисията уважава заявленията за теглене, като отчита датата на приемане на декларацията за допускане в свободно обращение от митническите органи на въпросната държава-членка, и наличните количества продукти по настоящия регламент.
Когато държава-членка не използва заявеното количество, тя връща незабавно оставащото на Комисията.
Когато заявените количества са повече от наличните, оставащото количество се разпределя поравно между кандидатите. Комисията известява държавите-членки за внесените промени между отпуснатите и заявените количества.
Всяка една държава-членка гарантира равноправен и непрекъснат достъп на всички вносители до количествата, докато балансът на съответното количество го позволява.
Член 4
Когато количествата, посочени в член 3, достигнат 80 % от количествата, посочени в приложението, Комисията се консултира с органите от Камбоджа за необходимостта да се разшири приложението на дерогацията над тези количества.
Член 5
В клетка 4 на сертификатите за произход, издавани съгласно настоящия регламент и техния формуляр А се вписва следният текст:
„Дерогация - Регламент (ЕО) № 1714/97“.
Член 6
В случай на съмнение държавите-членки изискват копие от документа, удостоверяващ произхода на материалите и суровините, използвани в Камбоджа по реда на дерогацията. Това изискване се предявява в момента на допускането за свободно обращение на стоките, ползващи се от разпоредбите на настоящия регламент или в рамките на административното сътрудничество, предвидено в член 94 от Регламент (ЕИО) № 2454/93.
Член 7
Настоящият регламент влиза в сила на седмия ден след публикуването му в Официален вестник на Европейските общности.
Прилага се от 1 август 1997 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 3 септември 1997 година.